**N Á R O D N Á R A D A S L O V E N S K E J R E P U B L I K Y**

VII. volebné obdobie

----------------------------------------------------------------------------------------------------------------

**NÁVRH**

**Z á k o n**

**z** ........................,

**ktorým sa mení a dopĺňa zákon č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.**

Národná rada Slovenskej republiky sa uzniesla na tomto zákone:

**Čl. I**

Zákon č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení zákonov č. 310/2016 Z. z a č. 217/2018 Z. z. sa mení a dopĺňa takto:

1. V § 7 v odseku 3 písmeno e) za slová „vplyvu na životné prostredie“, vkladajú slová „a klimatickú zmenu“.
2. V § 7 sa za odsek 4 vkladá nový odsek 5, ktorý znie: „Doložka vybraných vplyvov a analýza vplyvov podľa odseku 3 písm. e) sa uvádza povinne a obsahuje analýzu vplyvov návrhu právneho predpisu najmä na skutočnosti, ktoré by mohli nepriaznivo vplývať na životné prostredie a globálnu zmenu klímy. Ide najmä o emisie, ťažbu dreva a fosílnych palív a nakladanie s nimi, tvorbu nebezpečných odpadov a ďalšie negatívne skutočnosti vplývajúce klimatické podmienky a udržateľnosť života v jeho terajších podmienkach.“
3. Za § 28a sa vkladá § 28b, ktorý vrátane nadpisu znie:

„§ 28b

Prechodné ustanovenie k úpravám účinným od 1. januára 2020

Návrh právneho predpisu predložený do pripomienkového konania pred 1. januárom 2020 obsahuje náležitosti návrhu právneho predpisu podľa predpisov účinných do 31. decembra 2019.“.

**Čl. II**

Tento zákon nadobúda účinnosť 1. januára 2020.